# Blatný potok

### Z Wikipédie

Blatný potok je vodný tok v Slovenskom krase, ľavostranný prítok Turne, dĺžka 14 km. Niekedy sa označuje ako Blatnica a na mapách je často uvádzaný pod názvom Chotárny potok.

Pramení na rozhraní Slovenského krasu a Volovských vrchov (podcelok Pipitka), pod Hajdúchovym vrchom (1 119,5 m n. m.), v nadmorskej výške cca 945 m n. m. Oddeľuje dve planiny Slovenského krasu - Horný vrch na západe a Zádielska planina na východe.

V hornej časti preteká Blatnickou dolinou východným smerom, zprava priberá krátky prítok spod Matesovej skaly (924,5 m n. m.) a oblúkom sa stáča na juhovýchod. Preteká krasovou oblasťou dolnej časti Blatnickej doliny, zprava priberá prítok zo Šajbovej doliny a prerezáva sa masívom v oblasti Havranej skaly (770,1 m n. m.) do Zádielskej doliny.

Tu utvára hlboko zarezanú kaňonovitú dolinu s viacerými jaskyňami a skalnými útvarmi. Z pravej strany priberá prítok z Baksovej doliny a postupne sa stáča viac na juh, na ľavom brehu oddeľuje skupinu tzv. Krkavčích skál.

Vteká do Turnianskej kotliny, preteká obcou Zádiel, následne cez Dvorníky, kde vytvára dve ramená, pričom hlavné pokračuje na juh, vytvára ostrú zákrutu a pod Dlhým vrchom (428,1 m n. m.) ústi do Turne. Druhé rameno pokračuje oblúkom na východ, napája Turniansky rybník, preteká okrajom obce Turňa nad Bodvou a v jej blízkosti ústi do Hájskeho potoka.

Zdroj: "http://sk.wikipedia.org../../../b/l/a/Blatn%C3%BD_potok.html"

Kategórie: Potoky na Slovensku | Slovenský kras | Články bez interwiki

##### Views

- Článok
- Diskusia
- Aktuálna verzia

##### Hľadaj